Folketing
2009-05-19

Det her er også et lovforslag, som Dansk Folkeparti siger ja til, men det er et lovforslag, vi har haft det utrolig svært med. Det er jo et lovforslag, som er ultimativt i forhold til sin udførelse. Det vil sige, at det, som vi siger ja til, når vi kommer dertil ved tredjebehandlingen, faktisk er, at man som stat, at man som samfund siger, at man overtager barnet og giver det til to andre forældre, og altså fratager de biologiske forældre muligheden for at fortsætte med at være forældre. Derfor har vi været utrolig optaget af retssikkerheden både for forældrene og for barnet. Derfor er der blevet stillet rigtig mange spørgsmål i den her sag, og den har været drøftet meget. Det, som vi har været optaget af, har været det, som man i lovforslaget også kalder forældreevnen. Hvordan definerer man forældreevnen? Hvornår er forældre totalt uegnet som forældre?